See  oli eile, kui esimene lumi maha tuli ja ära sulas. Kogu selle aja kui küpsetasin, sadas õrna ilustat lund. Olime Eileeniga üpris elevil, kuid kass ei olnud. "Kitty, I'm sorry but the wheather is not exactly under my jurisdiction", kuulsin Eileeni ütlevat. Igatahes oli lumesadu täiuslikuks taustaks jõulukaartide kirjutamisele (Eileen) ja jõuluküpsiste valmistamisele (mina).    Helises uksekell ja tuppa astus kõige jõululikumas rohelises talvemantlis kõige inglaslikum vanaproua üldse. Pärast kolme ja  poolt kuud siin riigis kohtasin lõpuks täpselt sellist prouat nagu ma üht eht-inglannat ette olin kujutanud. Temas oli midagi Hyacinth Bucket'likku ja midagi mrs Bennet'likku, kuid ilma nende tegelaste rumalusteta, selle asemel oli ta väga rõõmsameelne ja heasoovlik.    Õhtul nägin esimest korda lapsi õues jõululaule laulmas. Vargsi, vargsi saabuvad jõulud.